《送儿沆赴昌国学录》
宋代·陈著

来汝沆，吾语汝。
蓬莱乡，仙者寓，
汝行岂为求仙故。宝陀山，
佛者住，汝今岂为礼佛去。
吾闻滃洲好学舍，兵后弦歌尚存鲁。
巨鳌拄牢苍璧岛，长鲸截断红尘路。
黄公高节懔犹在，茹侯英标俨如睹。
芷翁器业国有传，逸少词章家有谱。
扶桑日出长精神，沧溟际天豁襟宇。
潮水生落见乘除，风涛澎湃尝敛阻。
耳目所接皆为学，身心所会当约取。
旦气清明方见性，人生涉历终知趣。
规模要放面前阔，议论要到心平处。
雪霜之际有阳春，波浪之中有砥柱。
畏友当如父师敬，平交当以兄弟处。
我虽自馁耄何及，汝方年壮力须努。
亦欲长教在我傍，深恐独学为汝误。
不然何以资一出，幸犹近只寸半渡。
驾言曰仕实从游，自昔成人出辛苦。
着汝意气勉自强，味载言语谨勿负。
东云在望道路开，西风吹送衣裳舞。
消受宫墙饭几盂，胜举家庭禄三釜。
岁月箭过归有期，却把本色初心娱父母。

作者简介：（一二一四～一二九七），字谦之，一字子微，号本堂，晚年号嵩溪遗耄，鄞县（今浙江宁波）人，寄籍奉化。理宗宝祐四年（一二五六）进士，调监饶州商税。景定元年（一二六○），为白鹭书院山长，知安福县。